PMIndiaData/PMIndiaSum huggingface dataset:
प्रधानमंत्री ने इंडोनेशिया के स्‍वतंत्रता दिवस पर इंडोनेशिया के लोगों को बधाई दी

प्रधानमंत्री श्री नरेन्‍द्र मोदी ने इंडोनेशिया के स्‍वतंत्रता दिवस पर वहां के लोगों को बधाई दी है। प्रधानमंत्री ने कहा, “स्‍वतंत्रता दिवस के अवसर पर मैं इंडोनेशिया की जनता को बधाई और शुभकामना देता हूं। इतिहास हमें एक साथ लाता है और दोनों राष्‍ट्र लोकतांत्रिक ढांचे को संजोए हुए हैं। इंडोनेशिया के राष्‍ट्रपति के साथ अपनी यात्रा के याद दिलाते हुए प्रधानमंत्री ने कहा मैं राष्‍ट्रपति जोको विदोदो से मुलाकात की याद दिलाता हूं। आशा है कि आने वाले वर्षों में दोनों देशों के बीच आर्थिक संबंध और मजबूत होंगे।”
मंत्रिमंडल ने दमन और दीव सिविल कोर्ट (संशोधन) विनियमन, 2019 और दादरा और नगर हवेली (सिविल कोर्ट और विविध प्रावधान) संशोधन विनियमन, 2019 की घोषणा को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने संविधान के अनुच्‍छेद 240 के तहत दमन और दीव सिविल कोर्ट (संशोधन) विनियमन, 2019 और दादरा और नगर हवेली सिविल कोर्ट और विविध प्रावधान (संशोधन) विनियमन, 2019 की घोषणा को मंजूरी दी है। लाभ इस कदम से न्‍यायिक सेवा में एकरूपता लाने में मदद मिलेगी। मौजूदा सीमित आर्थिक क्षेत्राधिकार के कारण वादियों को अपील दायर करने के लिए मुम्‍बई जाने में होने वाली यात्रा की कठिनाइयों को दूर करने में मदद मिलेगी। बढ़े हुए आर्थिक क्षेत्राधिकार से केंद्रशासित प्रदेश से बाहर यात्रा किए बिना ही वादियों के लिए पहुंच आसान बनाने के अलावा न्‍याय देने वाली प्रणाली की ग‍ति बढ़ाने में भी मदद मिलेगी।
प्रधानमंत्री ने टुमकुर में इंडिया फूड पार्क का उद्घाटन किया

प्रधानमंत्री: केंद्र सरकार मूल्य वर्धन और बुनियादी सुविधाओं के सृजन के जरिए कृषि अर्थव्यवस्था को बढ़ावा देने के लिए प्रतिबद्ध। प्रधानमंत्री: केंद्र और राज्यों को भारत की प्रगति के लिए एक समूह के रूप में काम करना चाहिए। भारत के संघीय ढांचे का अक्षरश: पालन किया जाएगा। प्रधानमंत्री श्री नरेन्द्र मोदी ने आज कहा कि केंद्र सरकार ग्रामीण संपर्क, भंडारण और गोदामों सहित उचित बुनियादी ढांचे का निर्माण कर मूल्य वर्धन के जरिए कृषि अर्थव्यवस्था को बढ़ाने और किसानों को सशक्त बनाने के लिए प्रतिबद्ध है। प्रधानमंत्री श्री नरेन्द्र मोदी कर्नाटक के टुमकुर में इंडिया फूड पार्क के उद्घाटन के बाद विशाल जनसभा को संबोधित कर रहे थे। इस परियोजना के बारे में उन्होंने कहा कि इससे “अन्नम ब्रह्मा”- अन्न भगवान है, का सपना साकार होगा। उन्होंने कहा कि वह किसान जो सभी को अन्न उपलब्ध कराता है उसे भी अपने उत्पादन के बदले अच्छी आय मिले, यह सुनिश्चित करने के लिए सरकार प्रतिबद्ध है। (किसान हमारा पेट भी भरे। किसान की जेब भी भरे) प्रधानमंत्री ने कहा कि कृषि और खाद्य उत्पादों में मूल्य वर्धन भारत के लिए नया नहीं है। प्रधानमंत्री ने सत्तू, घी, जैगरी (गुड़), अचार जैसे कई उदाहरणों का उल्लेख करते हुए इस बात का भी जिक्र किया कि कैसे भारत और यूरोप के बीच के प्राचीन समुद्री व्यापार मार्ग को मसाला व्यापार मार्ग बताया गया था। प्रधानमंत्री ने कहा कि भारत की प्रगति के लिए केंद्र और राज्य सरकारों को एक समूह के रूप में कार्य करने की आवश्यकता है। उन्होंने कहा कि भारत तभी मजबूत और विकसित हो सकता है जब इसके राज्य मजबूत और विकसित होंगे। प्रधानमंत्री ने कहा कि केंद्रीय योजनाओं के कार्यान्वयन के लिए केंद्र और राज्य सरकारों को मिलकर काम करना होगा। श्री नरेन्द्र मोदी ने कहा कि वह भारत के संघीय ढांचे का अक्षरश: पालन करेंगे। इंडिया फूड पार्क के बारे में उन्होंने कहा कि यह परियोजना केन्द्र, राज्य और निजी क्षेत्र की भागीदारी का मिश्रण है। उन्होंने यह भी कहा कि सरकार सार्वजनिक-निजी भागीदारी के माध्यम से कृषि और खाद्य प्रसंस्करण क्षेत्र के लिए आवश्यक बुनियादी सुविधाओं को बढ़ावा देगी। इस अवसर पर कर्नाटक के राज्यपाल श्री वजूभाई रुदाभाई वाला, कर्नाटक के मुख्यमंत्री श्री सिद्धारमैया और केंद्रीय मंत्री श्री अनंत कुमार एवं श्री सदानंद गौड़ा के साथ-साथ सुश्री हरसिमरत कौर बादल भी उपस्थित थीं।
प्रधानमंत्री ने जम्‍मू-कश्‍मीर के उधमपुर में हुई बस दुर्घटना पर शोक जताया

प्रधानमंत्री श्री नरेन्‍द्र मोदी ने जम्‍मू-कश्‍मीर के उधमपुर में हुई बस दुर्घटना पर शोक व्‍यक्‍त किया है। उन्‍होंने कहा, “जम्‍मू कश्‍मीर के उधमपुर में हुई बस दुर्घटना के दु:खद समाचार से मैं बहुत दु:खी हूं। मेरी संवदेनाएं मृतकों के परिजनों के साथ हैं और मैं घायलों के शीघ्र स्‍वास्‍थ्‍य लाभ की कामना करता हूं। मैंने अपने सहयोगी डॉ. जितेंद्र सिंह से आग्रह किया है कि वे अधिकारियों के संपर्क में रहें और जल्‍द सहायता सुनिश्चित करें।”
प्रधानमंत्री ने कारगिल विजय दिवस पर वीर सैनिको को नमन किया

प्रधानमंत्री श्री नरेंद्र मोदी ने कारगिल विजय दिवस के अवसर पर, भारत के लिए लड़ने वाले प्रत्‍येक बहादुर सैनिक को नमन किया। ‘‘कारगिल विजय दिवस पर, मैं भारत के लिए अंतिम सांस तक लड़ने वाले सभी बहादुर सैनिकों को नमन करता हूं। उनके वीरतापूर्ण बलिदान हमें प्रेरित करते हैं।’’ भारत उस निर्भीकता को कभी नहीं भूलेगा जिससे हमारे बहादुर सैनिकों ने घुसपैठियों को मुंहतोड़ था अविस्‍मरीणीय जवाब दिया था। प्रधानमंत्री ने कहा कि, हम 1999 में भारतीय राजनीतिक नेतृत्‍व की दृढ़ता का स्‍मरण करते हैं जिससे कारगिल में निर्णायक विजय सुनिश्चित हुई थी।
स्पेन के विदेश मंत्री ने प्रधानमंत्री से मुलाकात की

स्पेन के विदेश एवं सहयोग मंत्री श्री जोस मैनुअल गार्सिया-मार्गेलो वाई मार्फिल ने आज प्रधानमंत्री श्री नरेन्द्र मोदी से मुलाकात की। मंत्री गार्सिया-मार्गेलो ने भूकंप प्रभावित नेपाल से स्पेन के नागरिकों को सुरक्षित बाहर निकालने में भारत से मदद देने का आग्रह किया। इस पर प्रधानमंत्री ने कहा कि भारत इस त्रासदी से प्रभावित सभी राष्ट्रों की मदद के लिए प्रतिबद्ध है। प्रधानमंत्री ने इसके साथ ही स्पेन के नागरिकों को हर संभव मदद देने का आश्वासन उन्हें दिया। प्रधानमंत्री मोदी और मंत्री गार्सिया-मार्गेलो ने रेलवे, स्मार्ट सिटी और नवीकरणीय ऊर्जा के क्षेत्र में सहयोग की संभावनाएं ढूढ़ने पर विचार-विमर्श किया। प्रधानमंत्री ने स्पेन की कंपनियों को ‘मेक इन इंडिया’ पहल में शिरकत करने और वैश्विक आपूर्ति श्रृंखला से जोड़ने के लिए भारत में विनिर्माण केन्द्र स्थापित करने का न्यौता दिया। प्रधानमंत्री श्री नरेन्द्र मोदी ने 2015-17 के लिए यूएनएससी में अस्थायी सीट के लिए स्पेन को निर्वाचित किये जाने पर उसे बधाई देते हुए स्पेन से आग्रह किया कि वह आतंकवाद के खिलाफ जंग में अंतर्राष्ट्रीय प्रयासों में तालमेल बैठाने में अगुवाई करे। प्रधानमंत्री मोदी ने वर्ष 2016 में स्पेन का दौरा करने के लिए स्पेन के प्रधानमंत्री द्वारा दिये गये आमंत्रण को स्वीकार किया।
केंद्रीय मंत्रिमंडल ने जलवायु परिवर्तन पर संयुक्त राष्ट्र फ्रेमवर्क कन्वेंशन के सीओपी में जलवायु परिवर्तन के लिए बातचीत में भारत के दृष्टिकोण को मंजूरी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने जलवायु परिवर्तन पर संयुक्त राष्ट्र फ्रेमवर्क कन्वेंशन(यूएनएफसी) के पक्षकारों के सम्मेलन (सीओपी) में जलवायु परिवर्तन के लिए बातचीत में भारत के दृष्टिकोण को स्वीकृति प्रदान कर दी है। यह सम्मेलन मोरक्को के मार्राकेश में 7-18 नवंबर 2016 को आयोजित किया गया था। जलवायु परिवर्तन पर संयुक्त राष्ट्र फ्रेमवर्क कन्वेंशन(यूएनएफसी) के पक्षकारों के सम्मेलन (सीओपी) में जलवायु परिवर्तन के लिए बातचीत में भारत के दृष्टिकोण को स्वीकृति दिए जाने का इरादा कमजोर और गरीब देशों के हितों, विकास के लिए गुजांइश को बचाने, नुकसान से बचाने की नीति को सुरक्षित करना है।इसमें देश में समाज के सभी वर्गों के हित को शामिल किया गया है। एक देश का विकास एवं वृद्धि ग्रीन हाउस गैसों के उत्सर्जन से जुड़ा हुआ है। जबकि जलवायु परिवर्तन के बुरे प्रभावों का मुकाबला करने के लिहाज से भारत और विकासशील देशों के लिए विकास की गुंजाइश को बचाए रखना जरूरी है। इस लक्ष्य की प्राप्ति के लिए दृष्टिकोण पत्र में सभी तत्व उल्लिखित हैं और देश के अनुकूलन की जरूरत को जाहिर करते हैं।
प्रधानमंत्री ने ओडिशा के कोरापुट में हुई दुर्घटना में लोगों की मौत पर शोक व्यक्त किया

प्रधानमंत्री श्री नरेन्द्र मोदी ने ओडिशा के कोरापुट में हुई दुर्घटना में लोगों की मौत पर दुख व्यक्त किया है। प्रधानमंत्री ने एक ट्वीट में कहा, "मेरी संवेदना उन सभी के साथ हैं, जिन्होंने ओडिशा के कोरापुट में हुए दर्दनाक हादसे में अपने प्रियजनों को खो दिया है। आशा करता हूँ कि घायल लोग जल्द से जल्द ठीक हो जाएंगे।" एमजी/ एएम/ जेके
प्रधानमंत्री ने सित्विनी राबुका को फिजी का प्रधानमंत्री चुने जाने पर बधाई दी

प्रधानमंत्री श्री नरेन्द्र मोदी ने सित्विनी राबुका को फिजी का प्रधानमंत्री चुने जाने पर बधाई दी है। प्रधानमंत्री ने ट्वीट किया; “फिजी के प्रधानमंत्री के रूप में चुने जाने पर @slrabuka को बधाई। मैं भारत और फिजी के बीच घनिष्ठ और लंबे समय से चले आ रहे संबंधों को और मजबूत करने के लिए मिलकर काम करने के प्रति आशान्वित हूं।”
प्रधानमंत्री ने डॉ. बाबासाहेब अम्बेडकर को उनकी जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने डॉ. बाबासाहेब अम्बेडकर को उनकी जयंती पर श्रद्धांजलि अर्पित की है। एक ट्वीट में प्रधानमंत्री ने कहा हैः “डॉ. बाबासाहेब अम्बेडकर को उनकी जयंती पर नमन करता हूं। भारत की प्रगति में उन्होंने अक्षुण्ण योगदान दिया है। आज का दिन हमारे देश के लिये उनके द्वारा देखे गये स्वप्न को पूरा करने का संकल्प दोहराने का दिन है।”
श्रीमती मेलिंडा गेट्स ने प्रधानमंत्री से भेंट की

बिल एंड मेलिंडा गेट्स फाउंडेशन की सह-संस्थापक श्रीमती मेलिंडा गेट्स ने आज प्रधानमंत्री श्री नरेन्द्र मोदी से शिष्टाचार भेंट की। श्रीमती मेलिंडा गेट्स ने प्रधानमंत्री के गरीब हितैषी कदमों खासकर ‘स्वच्छ भारत’ एवं ‘प्रधानमंत्री जन धन योजना’ की सराहना की।
साइक्लिंग पुरस्‍कार विजेताओं हितेंद्र एवं महेंद्र महाजन ने प्रधानमंत्री से मुलाकात की

महाराष्‍ट्र के नासिक के दो चिकित्‍सकों, हितेंद्र महाजन एवं महेंद्र महाजन, जिन्‍होंने हाल ही में 4,800 किमी साइक्लिंग स्‍पर्धा – रेस एक्रास अमेरिका- पूरी की है, ने आज प्रधानमंत्री श्री नरेन्‍द्र मोदी से मुलाकात की। उनका उद्देश्‍य स्‍पर्धा में भागीदारी के जरिये जनजातीय समुदायों के ‍कल्‍याण के लिए धन जुटाना था।
ब्राजील के भू केन्‍द्र के उन्‍नयन में भारत और ब्राजील के बीच सहयोग विकसित करने के लिए समझौता

ब्राजील गण्‍राज्‍य की सरकार और भारतीय गणराज्‍य की सरकार के बीच निम्‍नलिखित मसलों पर सहमति बनी- यहां पर 25 जनवरी 2004 को दोनों गणराज्‍यों की सरकारों के बीच बाहरी स्‍पेस में सहयोग एवं उसके शांतिपूर्ण इस्‍तेमाल पर हुए समझौते का स्‍मरण किया गया। इसके अलावा एक अन्‍य समझौते को भी याद किया गया जिसमें, 4 जून 2007 को भारतीय दूर संवेदन (आईआरएस) सेटलाइट के माध्‍यम से आंकड़े प्राप्‍त करने के लिए ब्राजील के भू केन्‍द्र के उन्‍नयन में सहयोग करने संबंधी करार पर हस्‍ताक्षर किये गये थे जो 4 जून 2010 को समाप्‍त हो गया था। उसी के अनुच्‍छेद-6.2 से: इसमें इस पर बात पर ध्‍यान दिया गया कि ब्राजील की स्‍पेस एजेंसी (एईबी) और भारतीय स्‍पेस अनुसंधान संगठन (इसरो) इस समझौते के अनुरूप इसके विकास, सहयोग और समन्‍वय के लिए संयुक्‍त रूप से जिम्‍मेदार होंगे। उक्‍त करार की धारा 2 के भाग 2 में इस बात का प्रावधान किया गया है कि विभिन्‍न कार्यक्रमों में समन्‍वय स्‍थापित करने के लिए दोनों एजेंसियां अपने सामर्थ्‍य के अनुसार अन्‍य संस्‍थाओं को नियुक्‍त कर सकती हैं। इसमें उल्‍लेखनीय है कि इसरो ने प्राकृतिक संसाधनों और पर्यावरण संबंधी जानकारी प्राप्‍त करने के लिए भरतीय सुदूर संवेदन सेटलाइटों की एक श्रृंखला विकसित की है। इन सेटलाइटों के माध्‍यम से विश्‍व के अनेक भू केन्‍द्र से भी डाटा प्राप्‍त किया जाता है। इसमें इसको भी ध्‍यान में रखा गया कि ब्राजील की दूर संवेदन डाटा नीति के तहत ब्राजील और उसके पड़ोसी देश के लोगों को विभिन्‍न पर्यावरण संबंधी अनुप्रयोगों के लिए सेटलाइट रिमोट सेंसिंग डाटा के इस्‍तेमाल की अनुमति दी गई है। ब्राजील के हित में इस बात का ध्‍यान रखा गया कि वह दिसंबर 2008 को इसरो, एईबी और स्‍पेस अनुसंधान राष्‍ट्रीय संस्‍थान (आईएनपीई) के बीच एक करार पर हस्‍ताक्षर हुए थे कि ब्राजील भारत के रिसोर्ससेट-2 और रिसोर्ससेट-1 से आंकड़े प्राप्‍त करेगा। इस बात की उम्‍मीद जताई गई कि स्‍पेस गतिविधियों के क्षेत्र में दोनों देशों के बीच द्विपक्षीय सहयोग सक्रिय तौर पर जारी रहेगा। इससे दोनों देशों के लोगों को सामाजिक, आर्थिक और सांस्‍कृतिक विकास का लाभ मिल सकेगा। अगला लक्ष्‍य स्‍पेस के क्षेत्र में दोनों देशों के निजी क्षेत्रों में वाणिज्यिक और औद्योगिक सहयोग करने का तय किया गया। निम्निलिखित बिन्‍दुओं पर सहमति बनी:- सेक्‍शन भाग-1 उद्देश्‍य :- इस समझौते को लागू करने का उद्देश्‍य भारतीय दूर संवेदन (आईआरएस) सेटलाइट के माध्‍यम से आंकड़े प्राप्‍त करने के लिए ब्राजील के भू केन्‍द्र के उन्‍नयन में सहयोग के सेवा एवं शर्तों को परिभाषित करना है।
जनजातीय गौरव दिवस पर प्रधानमंत्री का संदेश

मेरे प्यारे देशवासियों, आप सभी को जनजातीय गौरव दिवस की हार्दिक शुभकामनाएँ। आज पूरा देश श्रद्धा और सम्मान के साथ भगवान बिरसा मुंडा की जन्मजयंती मना रहा है।मैं देश के महान सपूत, महान क्रांतिकारी भगवान बिरसा मुंडा को नमन करता हूँ।15 नवंबर की ये तारीख, भारत की आदिवासी परंपरा के गौरवगान का दिन है। मैं इसे अपनी सरकार का सौभाग्य मानता हूं कि उसे 15 नवंबर को जनजातीय गौरव दिवस के रूप में घोषित करने का अवसर मिला। साथियों, भगवान बिरसा मुंडा केवल हमारी राजनीतिक आज़ादी के महानायक नहीं थे। वो हमारी आध्यात्मिक, सांस्कृतिक ऊर्जा के संवाहक भी थे। आज आजादी के ‘पंच प्राणों’ की ऊर्जा के साथ देश भगवान बिरसा मुंडा समेत करोड़ों जनजातीय वीरों के सपनों को पूरा करने की दिशा में आगे बढ़ रहा है।जनजातीय गौरव दिवस के जरिए देश की जनजातीय विरासत पर गर्व, और आदिवासी समाज के विकास का संकल्प इसी ऊर्जा का हिस्सा है। साथियों, भारत के जनजातीय समाज ने अंग्रेजों को, विदेशी शासकों को दिखा दिया था कि उनका सामर्थ्य क्या है। हमें गर्व है संथाल में तिलका मांझी के नेतृत्व में लड़े गए ‘दामिन संग्राम’ पर। हमें गर्व है बुधू भगत के नेतृत्व में चले ‘लरका आंदोलन’ पर। हमें गर्व है’सिधु कान्हू क्रांति’ पर। हमें गर्व है ‘ताना भगत आंदोलन’ पर। हमें गर्व है बेगड़ा भील आंदोलन पर, हमें गर्व है नायकड़ा आंदोलन पर, संत जोरिया परमेश्वर और रूप सिंह नायक पर I हमें गर्व है लिमडी, दाहोद में अंग्रेजों को धूल चटा देने वाले आदिवासी वीरों पर, हमें गर्व है मानगढ़ का मान बढ़ाने वाले गोविंद गुरु जी पर। हमें गर्व है अल्लूरी सीता राम राजू के नेतृत्व में चले रम्पा आंदोलन पर I ऐसे कितने ही आंदोलनों से भारत की ये धरती और पवित्र हुई, ऐसे कितने ही आदिवासी शूरवीरों के बलिदानों ने मां भारती की रक्षा की। ये मेरा सौभाग्य है कि पिछले वर्ष आज के ही दिन मुझे रांची के बिरसा मुंडा संग्रहालय को देश को समर्पित करने का अवसर मिला था। आज भारत देश के विभिन्न क्षेत्रों में आदिवासी स्वतंत्रता सेनानियों को समर्पित ऐसे ही अनेक म्यूज़ियम्स बना रहा है। साथियों, पिछले आठ वर्षों में हमारे जनजातीय भाई-बहन, देश की हर योजना के, हर प्रयास के आरंभ में रहे हैं। जनधन से लेकर गोबरधन तक, वनधन विकास केंद्र से लेकर वनधन स्वयं सहायता समूह तक, स्वच्छ भारत मिशन से लेकर जल जीवन मिशन तक, पीएम आवास योजना से लेकर उज्जवला के गैस कनेक्शन तक, मातृत्व वंदना योजना से लेकर पोषण के लिए राष्ट्रीय अभियान तक, ग्रामीण सड़क योजना से लेकर मोबाइल कनेक्टिविटी तक, एकलव्य स्कूलों से लेकर आदिवासी यूनिवर्सिटी तक, बांस से जुड़े दशकों पुराने कानून के बदलने से लेकर करीब-करीब 90 वन-उपजों पर MSP तक, सिकल सेल अनीमिया के निवारण से लेकर ट्राइबल रिसर्च इंस्टीट्यूट तक, कोरोना की मुफ्त वैक्सीन से लेकर अनेक जानलेवा बीमारियों से बचाने वाले मिशन इंद्रधनुष तक, केंद्र सरकार की योजनाओं से देश के करोड़ों आदिवासी परिवारों का जीवन आसान हुआ है, उन्हें देश में हो रहे विकास का लाभ मिला है। साथियों, आदिवासी समाज में शौर्य भी है, प्रकृति के साथ सहजीवन और समावेश भी है। इस भव्य विरासत से सीखकर भारत को अपने भविष्य को आकार देना है। मुझे विश्वास है, जनजातीय गौरव दिवस इस दिशा में हमारे लिए एक अवसर बनेगा, एक माध्यम बनेगा। इसी संकल्प के साथ, मैं एक बार फिर भगवान बिरसा मुंडा और कोटि-कोटि आदिवासी वीर-वीरांगनाओं के चरणों में नमन करता हूँ। बहुत बहुत धन्यवाद!
मंत्रिमंडल ने केंद्रीय सूची में अन्‍य पिछड़ा वर्गों के उप-वर्ग निर्धारण के विषय की पड़ताल करने के लिए आयोग की अवधि को विस्‍तार देने की मंजूरी दी

प्रधानमंत्री श्री नरेन्‍द्र मोदी की अध्‍यक्षता में मंत्रिमंडल ने केंद्रीय सूची में अन्‍य पिछड़ा वर्गों के उप-वर्ग निर्धारण के विषय की पड़ताल करने के लिए आयोग की अवधि को नवंबर, 2018 तक विस्‍तार देने की मंजूरी दे दी है। आयोग ने हितधारकों के साथ गहन चर्चा की, जिनमें राज्‍य सरकार, राज्‍य पिछड़ा वर्ग आयोग, विभिन्‍न समुदायिक संगठन और विभिन्‍न पिछड़ा वर्ग से संबंधित आम लोग इत्‍यादि शामिल थे। आयोग ने दस्‍तावेज, उच्‍च शिक्षा संस्‍थानों में दाखिल होने वाले अन्‍य पिछड़ा वर्गों का जातिवार विवरण तथा केंद्र सरकार के विभागों, केंद्रीय सार्वजनिक उपक्रमों, सार्वजनिक क्षेत्र के बैंकों एवं वित्‍तीय संस्‍थानों में जातिवार भर्ती का रिकॉर्ड भी तलब किया। विश्लेषित आंकड़ों से प्राप्‍त होने वाली सूचना के आधार पर आयोग ने कहा है कि रिपोर्ट और उप-वर्ग निर्धारण सूचियों को अंतिम रूप देने से पहले राज्‍यों तथा उनके पिछड़ा वर्ग आयोगों से बातचीत का दौर शुरू करना चाहिए
कैबिनेट ने विधि एवं न्‍याय के क्षेत्र में सहयोग के लिए भारत और उज्‍बेकिस्‍तान के बीच एमओयू को स्‍वीकृति दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने विधि एवं न्‍याय के क्षेत्र में सहयोग के लिए भारत और उज्‍बेकिस्‍तान के बीच सहमति पत्र (एमओयू) को स्‍वीकृति दे दी है। लाभ : इस एमओयू में विधि प्रोफेशनलों एवं सरकारी पदाधिकारियों द्वारा अनुभवों का आदान-प्रदान करने के साथ-साथ उनके प्रशिक्षण एवं विवादों के समाधान के लिए कारगर कानूनी मदद व्‍यवस्‍था से जुड़ी चिंताओं एवं आवश्‍यकताओं का उल्‍लेख किया गया है। इस एमओयू से सूचनाओं को साझा करने से जुड़े दौरों के जरिए अनुभवों का आदान-प्रदान करने के क्षेत्र में दोनों देशों में विधि सेवाएं प्रदान करने के साथ-साथ सरकारी पदाधिकारियों की कानूनी क्षमता बढ़ाने पर दोनों देशों के बीच प्रशिक्षण कार्य में भारत और उज्‍बेकिस्‍तान के बीच सहयोग बढ़ाने में मदद मिलेगी।
कैबिनेट ने प्रधानमंत्री गरीब कल्याण अन्न योजना के तहत जुलाई से नवंबर, 2020 के पांच महीनों तक निःशुल्क चना वितरण के लिए प्रधानमंत्री गरीब कल्याण पैकेज के विस्तार को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने कोविड-19 से आर्थिक स्तर पर मुकाबला करने के एक हिस्से के रूप में प्रधानमंत्री गरीब कल्याण अन्न योजना (पीएमजीकेएवाई) को और पांच महीने-जुलाई से नवंबर, 2020 तक विस्तार देने को मंजूरी दी है। योजना के तहत राष्ट्रीय खाद्य सुरक्षा अधिनियम, 2013 (एनएफएसए) के सभी लाभार्थी परिवारों को अगले पांच महीनों- जुलाई से नवंबर, 2020 तक प्रति महीने 1 किलो चने के नि:शुल्क वितरण के लिए राज्यों/केंद्रशासित प्रदेशों को 9.7 लाख एमटी चना वितरित करने का प्रस्ताव है, जिसकी अनुमानित लागत 6,849.24 करोड़ रुपये है। योजना के तहत लगभग 19.4 करोड़ परिवारों को कवर किया जाएगा। विस्तारित पीएमजीकेएवाई का सभी खर्च केंद्र सरकार द्वारा वहन किया जाएगा। योजना का विस्तार भारत सरकार की प्रतिबद्धताओं के अनुरूप है, जिसके तहत यह प्रयास किया गया है कि अगले पांच महीनों तक खाद्यान्न की अनुपलब्धता के कारण किसी भी व्यक्ति, विशेषकर किसी भी गरीब परिवार को कठिनाई का सामना न करना पड़े। इन पांच महीनों के दौरान चने के निःशुल्क वितरण से उपरोक्त सभी व्यक्तियों को प्रोटीन की पर्याप्त उपलब्धता भी सुनिश्चित होगी। 2015-2016 में स्थापित बफर स्टॉक से पैकेज के लिए दालों का वितरण किया जायेगा। पीएमजीकेएवाई की विस्तारित अवधि के दौरान वितरण के लिए भारत सरकार के पास चने का पर्याप्त स्टॉक है। पीएमजीकेएवाई के पहले चरण (अप्रैल से जून 2020 तक) में, 4.63 लाख एमटी दालों का वितरण पहले ही किया जा चुका है, जिससे देश भर के 18.2 करोड़ परिवार लाभान्वित हुए हैं। पृष्ठभूमि: प्रधानमंत्री ने 30 जून, 2020 को प्रधानमंत्री गरीब कल्याण पैकेज को नवंबर, 2020 के अंत तक विस्तार देने की घोषणा की ताकि कोरोना वायरस और लॉकडाउन के कारण हुए आर्थिक व्यवधान से वंचितों या गरीबों की कठिनाइयों को कम किया जा सके।
अमरीका के राष्‍ट्रीय सुरक्षा सलाहकार लेफ्टिनेंट जनरल एच.आर. मैकमास्टर ने प्रधानमंत्री से मुलाकात की

अमरीका के राष्‍ट्रीय सुरक्षा सलाहकार लेफ्टिनेंट जनरल एच.आर. मैकमास्टर ने प्रधानमंत्री श्री नरेंद्र मोदी से मुलाकात की है। ले.जन. एच आर मैकमास्टर ने प्रधानमंत्री को राष्‍ट्रपति डोनाल्‍ड ट्रम्‍प की ओर से शुभ-कामनायें दी। प्रधानमंत्री ने राष्‍ट्रपति ट्रम्‍प के साथ अपनी दूरभाष पर हुई सकारात्‍मक वार्ता को याद करते हुए पुन: इस बात की पुष्टि की कि दोनों ही देश इस नीतिगत साझेदारी और भारत व अमरीकी संबंधों को महत्‍व देते हैं। ले.जन. एच आर मैकमास्टर ने अफगानिस्‍तान, पश्चिम एशिया व डीपीआरके सहित समूचे क्षेत्र में सुरक्षा को लेकर प्रधानमंत्री के साथ अपने विचार साझा किए। विचार-विमर्श के दौरान उन्‍होंने इस मुद्दे पर विचारों का आदान-प्रदान किया कि दोनों देश मिलकर किस प्रकार से आतंकवाद की चुनौती का मुकाबला कर सकते हैं और क्षेत्रीय शांति, सुरक्षा व स्‍थायित्‍व के लिए काम कर सकते हैं।
प्रधानमंत्री 6 जुलाई को अग्रदूत समाचार पत्र समूह के स्वर्ण जयंती समारोह का उद्घाटन करेंगे

प्रधानमंत्री श्री नरेन्द्र मोदी 6 जुलाई, 2022 को शाम 4:30 बजे वीडियो कॉन्फ्रेंसिंग के माध्यम से अग्रदूत समाचार पत्र समूह के स्वर्ण जयंती समारोह का उद्घाटन करेंगे। इस अवसर पर असम के मुख्यमंत्री डॉ. हिमंत बिस्वा सरमा, जो अग्रदूत की स्वर्ण जयंती समारोह समिति के मुख्य संरक्षक हैं, भी मौजूद रहेंगे। अग्रदूत की शुरुआत असमिया भाषा में एक द्वि-साप्ताहिक के रूप में हुई थी। इसकी स्थापना असम के वरिष्ठ पत्रकार कनक सेन डेका ने की थी। वर्ष 1995 में, दैनिक अग्रदूत का एक नियमित दैनिक समाचार पत्र के रूप में प्रकाशन शुरू हुआ और यह असम की एक विश्वसनीय एवं प्रभावशाली आवाज के तौर पर उभरा है।
प्रधानमंत्री 12 दिसम्बर को फिक्की की 93वीं वार्षिक आमसभा और वार्षिक सम्मेलन को संबोधित करेंगे

प्रधानमंत्री श्री नरेन्द्र मोदी 12 दिसम्बर, 2020 को सुबह 11 बजे वीडियो कॉन्फ्रेंस के माध्यम से फिक्की की 93वीं वार्षिक आमसभा और वार्षिक सम्मेलन में उद्घाटन भाषण देंगे। प्रधानमंत्री फिक्की के वार्षिक वर्चुअल एक्स्पो 2020 का भी उद्घाटन करेंगे। फिक्की का वार्षिक सम्मेलन वर्चुअल माध्यम से 11, 12 और 14 दिसम्बर, 2020 को आयोजित किया जा रहा है। इस वर्ष के वार्षिक सम्मेलन का विषय है “प्रेरित भारत”। इस सम्मेलन में विभिन्न मंत्री, नौकरशाह, उद्योग जगत के अगुआ, राजनयिक, अंतर्राष्ट्रीय विशेषज्ञ समेत कई अन्य क्षेत्रों के दिग्गज हिस्सा लेंगे। सम्मेलन में अर्थव्यवस्था पर कोविड-19 के दुष्प्रभाव, सरकार द्वारा किए जा रहे विभिन्न सुधार और भारतीय अर्थव्यवस्था के लिए आगे की तैयारियों पर विभिन्न पक्ष विचार मंथन करेंगे। फिक्की का वार्षिक एक्सपो-2020, 11 दिसम्बर से आरंभ होगा और एक वर्ष की अवधि तक जारी रहेगा। वर्चुअल माध्यम से आयोजित होने वाला यह एक्सपो विश्व भर के प्रदर्शकों को अपने उत्पाद प्रदर्शित करने और अपने व्यवसाय को बड़ा आयाम देने का अवसर उपलब्ध कराएगा।
प्रधानमंत्री ने डॉ. मनमोहन सिंह को बधाई दी

प्रधानमंत्री श्री नरेन्‍द्र मोदी ने डॉ. मनमोहन सिंह को जापान का सर्वोच्‍च नागरिक पुरस्‍कार ग्रैन्‍ड कॉर्डन ऑफ द ऑर्डर ऑफ द पालोवनिया फ्लावर्स प्राप्‍त करने पर बधाई दी। प्रधानमंत्री ने कहा कि “यह गर्व और खुशी का विषय है कि जापान ने डॉ. मनमोहन सिंह को ग्रैन्‍ड कॉर्डन ऑफ द ऑर्डर ऑफ द पालोवनिया फ्लावर्स पुरस्‍कार से नवाजा है। उन्‍हें मैं बधाई देता हूं।”
प्रधानमंत्री ने आयरलैंड के प्रधानमंत्री को उपहार दिया

प्रधानमंत्री श्री नरेन्‍द्र मोदी ने आयरलैंड के प्रधानमंत्री श्री ऐंडा केनी को दो आयरिश अधिकारियों से संबंधित भारतीय राष्‍ट्रीय अभिलेखागार में उपलब्‍ध पांडुलिपियों और दस्‍तावेजों के एक संकलन की प्रतिलिपियां उपहार स्‍वरूप भेंट कीं। यह दोनों आयरिश अधिकारी थॉमस ओल्‍डहम (1816-1878) और सर जॉर्ज अब्राहम ग्रीयरसन (1851-1941) हैं और संबंधित प्रतिलिपियां भारत में किए गए उनके योगदानों के विषय में हैं। थॉमस ओल्‍डहम 1816 में डब्‍लिन में पैदा हुए थे और उन्‍हें भारत में भूगर्भीय संरक्षण करने के लिए 1850 में भूगर्भीय सर्वेक्षक के रूप में नियुक्त किया गया था। उनकी सेवाएं बंगाल सरकार के अधीन थीं। उन्‍होंने मार्च 1851 में कार्यभार संभाला था और उनके कार्यभार संभालने वाले दिन को भारतीय भूगर्भीय सर्वेक्षण के स्‍थापना दिवस के रूप में मनाया जाता है। भारत का पहला व्‍यवस्थित कोल मैपिंग करने के साथ उन्‍होंने अन्‍य खनिजों की भी आरंभिक मैपिंग की थी। उन्‍होंने भारत के जीवाश्‍म पर विस्‍तृत लेखन किया है। सर जॉर्ज अब्राहम ग्रीयरसन एक आयरिश नौकरशाह और भाषाविद थे। उन्‍होंने 1898 में भारत का पहला भाषाई सर्वेक्षण किया था। बाद में 1903-28 के दौरान यह सर्वेक्षण प्रकाशित हुआ था। सर जॉर्ज अब्राहम ग्रीयरसन के भारतीय भाषाई सर्वेक्षण ने सबसे पहले इंडो-आर्यन भाषाओं का वैज्ञानिक वर्गीकरण प्रस्‍तुत किया था, जिसके तहत हिंदी, उर्दू और इंडो आर्यन भाषाओं के अन्‍य स्‍वरूपों की भाषाई स्थिति आधारित है। डबलिन के ट्रिनिटी कॉलेज में गणित के छात्र होने के साथ-साथ सर जॉर्ज अब्राहम ग्रीयरसन ने संस्‍कृत और हिंदी में पुरस्‍कार भी प्राप्‍त किए थे। अक्‍टूबर 1873 में वे बंगाल गये, जहां उन्‍होंने 1898 तक सरकारी पदों पर काम करते हुए भाषा अनुसंधान में महत्‍वपूर्ण कार्य किए। उनके दो अत्‍यंत महत्‍वपूर्ण कार्य – ‘सेवन ग्रामर्स ऑफ दी डायलेक्‍ट्स एंड सब-डायलेक्‍ट्स ऑफ दि बिहारी लैंग्वेज’ (1883-87) और ‘बिहार पीजेंट लाइफ’ (1885) हैं। उनके दूसरे कार्य में हर प्रकार की भाषाई सूचना है तथा उसमें जनजीवन, खेती के तरीके और बिहार के किसानों के विश्‍वास के बारे में भी जानकारी दी गई है। भारत सरकार ने 1994 में उनके सम्‍मान में एक पुरस्‍कार गठित किया, जो हिंदी में महत्‍वपूर्ण योगदान करने के लिए विदेशी अध्‍येताओं को प्रदान किया जाता है। इसके अलावा प्रधानमंत्री श्री नरेन्‍द्र मोदी ने विशेष रूप से चांदी की दस्‍तकारी, संगमरमर और बलुआ पत्‍थर की एक आकृति भी भेंट की जो आरती दीप या प्रार्थना मोमबत्‍ती-स्‍टैंड संबंधी शैमरॉक आयरिश प्रतीक है। इस पर शैमरॉक पत्तियों पर मोर को बैठा हुआ दिखाया गया है तथा उस पर क्रिस्‍टल की बूंदे प्रदर्शित की गई हैं जो शांति एवं पवित्रता की निशानी हैं।
प्रधानमंत्री ने 2022 में अवैध शिकार की शून्य घटना के बाद गैंडों के संरक्षण की दिशा में किए गए प्रयासों के लिए असम के लोगों की सराहना की

प्रधानमंत्री श्री नरेन्द्र मोदी ने 2022 में अवैध शिकार की शून्य घटना के बाद असम में गैंडों के संरक्षण की दिशा में किए गए प्रयासों के लिए राज्य के लोगों की सराहना की है। प्रधानमंत्री ने असम के मुख्यमंत्री श्री हिमंत बिस्वा सरमा के एक ट्वीट को साझा करते हुए ट्वीट किया; “यह एक सुखद समाचार है! असम के लोगों को बधाई, जिन्होंने राह दिखाई है और जो गैंडों की रक्षा के लिए सक्रिय रूप से प्रयासरत रहे हैं।”
प्रधानमंत्री ने लोगों को नव संवत्सर की बधाई दी

प्रधानमंत्री नरेन्द्र मोदी ने नव संवत्सर के पावन अवसर पर लोगों को बधाई दी है। उन्होंने कामना की कि विक्रम संवत 2079 सभी के जीवन में नया उत्साह और नई उमंग लेकर आए। एक ट्वीट में प्रधानमंत्री ने कहा; "आप सभी को नव संवत्सर की शुभकामनाएं। विक्रम संवत 2079 सबके जीवन में नया उत्साह और नई उमंग लेकर आए।"